3.30.16.

Atgriešanās Neraugoties uz līdzekļu atskaitīšanu atpakaļ Komisijai, Aģentūras galvenais mērķis atgriešanas jomā ir sasniegts, nodrošinot dalībvalstīm tehnisku un operatīvu palīdzību atgriešanas operāciju īstenošanai, kā arī veicot īpašus pirmsatgriešanās pasākumus (kuru mērķis ir atvieglot atgriežamo personu identifikāciju, nodrošināt apmācību, zināšanu apmaiņu starp dalībvalstīm utt.). Frontex koordinēto atgriešanas operāciju skaits 2017. gadā ievērojami palielinājās: par 47 % salīdzinājumā ar 2016. gadu, un atgriezto neatbilstīgo migrantu skaits pieauga no 10 700 (2016. gadā) līdz 14 200 (2017. gadā). Tas ir gandrīz 10 % no kopējā migrantu skaita, kas no ES faktiski atgriezti uz trešām valstīm (2014. gadā šī daļa bija 2 %). Pieņemšana darbā Personāla izdevumiem paredzēto līdzekļu atpakaļatskaitīšana galvenokārt bija saistīta ar problēmām, kas izraisīja kavēšanos darbā pieņemšanas procesā, – garām procedūrām, ilgiem uzteikuma termiņiem, nepietiekamu kandidātu skaitu un ģeogrāfiska līdzsvara trūkumu zema korekcijas koeficienta dēļ. Tomēr Aģentūra uzskata par sasniegumu to, ka tā gada laikā ir pieņēmusi darbā un izvietojusi vairāk nekā 250 jaunu darbinieku. 3.30.17. 2017. gads bija jaunās Eiropas Robežu un krasta apsardzes regulas īstenošanas pirmais gads. Saskaņā ar 75. panta 13. punktu, lai finansētu ātrās reaģēšanas robežapsardzes pasākumu ( RABITS ) un atgriešanas nodrošināšanas operāciju īstenošanu, Aģentūrai bija jāiekļauj budžetā obligāta finanšu operatīvā rezerve 4 % apmērā no operatīvajām darbībām paredzētā piešķīruma. Katra gada 1. oktobrī vajadzētu būt saglabātai pieejamai vismaz vienai ceturtdaļai no rezerves, lai varētu segt izmaksas, kas var rasties līdz gada beigām. Obligātās operatīvās rezerves mērķis bija nodrošināt, lai aģentūrai jebkurā gada brīdī būtu noteikta rezerve RABITS izvietošanai, kas ļautu segt šādas pēkšņas izvietošanas sākotnējās izmaksas. Eiropas Parlaments bija papildinājis Komisijas ierosināto Eiropas Robežu un krasta apsardzes regulas sākotnējo tekstu, nosakot, ka 1. oktobrī jābūt saglabātai tikai vienai ceturtdaļai no rezerves, kas atbilst atlikušajiem trim gada mēnešiem. Eiropas Robežu un krasta apsardzes regulā nekas nav teikts par rezerves atlikušajām trim ceturtdaļām pēc 1. oktobra; šajā ziņā trūkst skaidrības. Pirmais pārvietojums septembra beigās bija paredzēts, lai finansētu paplašinātos operatīvos pasākumus gaisa telpā un jūrā un iegādātos savus aeronovērošanas pakalpojumus; otrs pārvietojums tika veikts pēc 1. oktobra. Valde tika informēta par pārvietojumiem ikmēneša ziņojumos. Aģentūra uzskata, ka likumdevējam jāsniedz skaidrojums. 3.30.18. Brīvprātīgā rezerve bija paredzēta jau vienotā programmdokumenta (VPD) 2017.–2019. gadam sagatavošanas laikā. Saskaņā ar Eiropas Robežu un krasta apsardzes regulas 75. panta 3. punktu VPD un ieņēmumu un izdevumu tāmes sagatavošana tika sākta N-2 gadā un pabeigta N-1 gada vēlā rudenī. Eiropas Robežu un krasta apsardzes regula stājās spēkā 2016. gada oktobrī. Aģentūrai bija jāplāno detalizēta gada darba programma 2017. gadam (daļa no 2017.–2019. gada VPD) visu 2016. gadu, nezinot sarunu par Eiropas Robežu un krasta apsardzes regulu galīgo iznākumu, tātad bez skaidri noteikta juridiskā pamata. Tuvojoties 2016. gada beigām, 2017.–2019. gada VPD izstrāde jau bija pabeigta un tas bija jāpieņem valdei, kas pilnīgi atbalstīja brīvprātīgās rezerves izveidi Eiropas Robežu un krasta apsardzes pārmaiņu laikā. Komisija atzinuma par 2017.–2019. gada VPD ((C92 016) 8722) 63. punktā ir norādījusi: “Komisija atzinīgi vērtē to, ka ārkārtas situāciju plānošana ir kļuvusi par vienu no gada darba programmas izstrādes pamatprincipiem un ka Aģentūra plāno piešķirt gandrīz 10 % no darbības budžeta tā dēvētajai “operatīvajai elastībai” (..). Šajā kontekstā Komisija aicina Aģentūru savā budžetā izveidot divas atsevišķas rezerves: vienu, kas pilnīgi atbilst Eiropas Robežu un krasta apsardzes regulas 75. panta 13. punktam, un otru, kas Aģentūrai dod iespēju saglabāt operatīvo elastību, lai novērstu jebkādas ārkārtas situācijas, kuras nav ātrās reaģēšanas pasākumi.”